የኮሮና ቫይረስ ወረርሽኝ ያደበዘዘው ቱሪዝም፡፡
ባሕር ዳር፡ ግንቦት 02/2012 ዓ.ም (አብመድ) የሃይማኖት አባቶች ለፈጣሪያቸው ያለማቋረጥ ጸሎት ላይ ናቸው፡፡ የሕክምና ባለሙያዎች ከሞት ጋር ግብግብ ገጥመዋል፡፡ በትግላቸው ሕይታቸውን ያጡም ሕይወት ያተረፉም ሐኪሞች አሉ፤ ከሞቱት ይልቅ በሐኪሞችና በፈጣሪ እገዛ የተረፉት ብዙ እጥፍ ሩጫውና ግብገቡ ግን ከቀን ቀን ጨምሯል፡፡ የተዘናጋ ወድቆ ይቀራል፤ ጠንክሮ የሮጠ ደግሞ አሸንፎ ያልፋል፡፡ ሩጫው ከሞት ጋር ነው እና ከባድ ነው፡፡ኢትዮጵያ ከዓመት እስከ ዓመት ባዘቶ የመሰለ ነጭ ጉም ተላብሰው ለሰው ደስታን የሚለግሱ ሰንሰለታማ ተራራዎች፣ በዙሪያቸው ያለውን ፍጡር ሁሉ አጠጥተው የሚያረኩ እልፍ ምንጮች፣ የዓለምን ሕዝብ በፍቅር የሳቡ አዕዋፋትና ብርቅዬ አራዊት ጎጆ ናት፤ በልብ ቅርፅ አርፎ ፍቅርን እና ታሪክን እምነትና ሃይማኖትን አጣምሮ የያዘው የጣና ሐይቅ ባለቤትም ናት፡፡ የታላቁ ወንዝ ዓባይ መነሻ፣ የስልጣኔ ሀሁ የአክሱም ሀውልቶችና የአክሱም ጽዮን፣ ግማደ መስቀሉ ያረፈባት የግሼን ደብረከርቤ፣ የላልይበላ፣ የጎዜ መስጂድ፣ የአልነጃሽ መስጅድ፣ የጢያ ትክል ድንጋዮች ባለቤት ኢትዮጵያ፤ ብቻ ተዘርዝረው የማያልቁ ተፈጥሯዊና ሰው ወራሽ የመስህብ ስፍራዎች መዳረሻ ናት፡፡ በአማረ እና ዘመናትን በተሻገረው የማይጠፋ ባህል የተሰደሩ ሕዝቦች መኖሪያም ናት፡፡ እንኳን ደህና መጡ ብለው መቀበል ከዘር የመጣ ወደ ዘር የሚተላለፍ እሴታቸው ነው፡፡የአማራ ክልልን ብቻ ብንመለከት ያልተበረዘ ማንነት፣ ያልተበላ ሀብት፣ በእሳት የተፈተነ ጀግንነት፣ ልብ ውስጥ የማይጠፋ ደግነት፣ ከውቂያኖስ የሰፋ ትዕግስት የሚገኝበት ነው፡፡ ዓለም ሀብቷን አሳይታ ሀብት በምትሰበስብበት በዚህ ዘመን የአማራ ክልል ያለውን ሀብት ሁሉ አሳይቶ ሀብት ቢሰበስብ ሀብቱ የትዬ ለሌ ይሆን ነበር፡፡ በእርግጥ ሀብቱን የማሳዬት ፍላጎቱ እና አቅሙ ከዓመት ዓመት እየጨመረ ቢመጣም አሁንም በጉያ ውስጥ የተደበቁ ለዓይን ያልተሸጡ ታይተው ገንዘብ ያላመጡ በርካታ ሀብቶች አሉ፡፡ማግኘት የሚገባውን ሙሉ ለሙሉ ባያገኝም የቱሪዝም እንቅስቃሴው ጥሩ የሚባል ደረጃ ላይ ሲደርስ የዓለም ስጋት የሆነው ወረርሽኝን ዘርፉን አቀዛቅዞታል፡፡ ከማዕዱ ላይም አመድ ነስንሶበታል፡፡ ይህ ማዕድ አሁን ላይ የሚበላበትን ዘመን በጉጉት እየጠበቀ ተዘግቶ ተቀምጧል፡፡ በሚሊዮን የሚቆጠሩ ዜጎች ይህን ተወዳጅ አካባቢ ለማዬት ልባቸው ቢከጅልም ለማዬት ግን አልታደሉም፡፡ አሁን የመስህብ ሀብቶች አካባቢ ዘፈን ‘‘የማትበላ ወፍ’’ ሆኗል፡፡ለመሆኑ የአማራ ክልል ባህልና ቱሪዝም ቢሮ ይህን የተከደነ ማዕድ ለማነቃቃት ምን እየሠራ ይሆን? የኮሮና ቫይረስ ክልሉን በቱሪዝም ዘርፉ ምን ያክል ጎድቶት ይሆን? የአማራ ክልል ባህልና ቱሪዝም ቢሮ ኃላፊ ሙሉቀን አዳነ (ዶክተር) ለአብመድ እንዳሉት “ክልሉ ከሀገር ውስጥ እና ከሀገር ውጭ በሚመጡ ዜጎች የሚጎበኝ ነው፤ ነገር ግን ወረርሽኙ ከተከሰተ በኋላ የሀገር ውጭ ጎብኚዎች ወደ ሀገር ውስጥ መምጣት አቁመዋል፡፡ የቱሪዝም እንቅስቃሴውም በጣም የደከመ ነው፡፡ ምን ያክል እንደምናጣ በጥናት የተረጋጋጠ ነገር ባይኖርም በብዙ ነገር እንደሚጎዳን የታወቀ ነው” ብለዋል፡፡ ወረርሽኙ ከመታወጁ በፊት በተደረገ የስድስት ወር ግምገማ መልካም አፈጻጸም እንደነበርም ገልጸዋል፡፡ ከመጋቢት ወር ጀምሮ ግን እየተቀዛቀዘ እንደመጣ ተናግረዋል፡፡